PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 3.12.2002 

Nr. 629

R A P O R T

asupra proiectului de Lege privind aprobarea 

Ordonanţei de urgenţă a Guvernului nr.142/2002 pentru

 modificarea şi completarea Ordonanţei Guvernului nr.5/2001 privind procedura somaţiei de  plată.

În conformitate cu prevederile art.89 şi 107  din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere  în fond, în procedură de urgenţă,  cu proiectul de Lege privind aprobarea Ordonanţei de urgenţă a Guvernului nr.142/2002 pentru modificarea şi completarea Ordonanţei Guvernului nr.5/2001 privind procedura somaţiei de  plată, trimis cu adresa nr.629 din  2 decembrie 2002, înregistrat sub nr.31/1048 din  2 decembrie 2002.

Proiectul de  lege a fost adoptat de Senat, la 26 noiembrie 2002, cu  respectarea prevederilor art.74 alin.(2) din Constituţie. 

Cu avizul nr.1363 din 25 octombrie 2002, Consiliul Legislativ a avizat favorabil proiectul ordonanţei de urgenţă supusă aprobării prin prezentul proiect de lege.

 Comisia pentru administraţie publică, amenajarea teritoriului şi echilibru ecologic a avizat favorabil proiectul de lege cu avizul nr.26/1017/2002. 

Prin ordonanţa de urgenţă supusă aprobării, se urmăreşte introducerea unor norme potrivit cărora judecătorul citează părţile pentru explicaţii şi lămuriri şi stăruie pentru efectuarea plăţilor ori pentru înţelegerea părţilor asupra modalităţilor de plată. 

De asemenea, pentru o reglementare corespunzătoare a situaţiei familiilor cu venituri mici, judecătorul,  la cererea debitorului,  va putea dispune, prin derogare de la prevederile art.6 alin.(3) din Ordonanţa Guvernului nr.5/2001 privind procedura somaţiei de plată,  stabilirea unui termen de plată ori eşalonarea plăţilor, ţinând seama de  motivele temeinice invocate de acesta în ceea ce priveşte posibilităţile efective de plată. 
Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a dezbătut proiectul de lege în şedinţa din 3 decembrie 2002. 

În urma examinării proiectului de lege şi a punctelor de vedere exprimate de către membrii comisiei, s-a hotărât,  în unanimitate de voturi, să se propună plenului  Camerei Deputaţilor spre dezbatere şi adoptare proiectul de Lege privind aprobarea Ordonanţei de urgenţă a Guvernului nr.142/2002 pentru modificarea şi completarea Ordonanţei Guvernului nr.5/2001 privind procedura somaţiei de  plată, în forma adoptată de Senat.

 La lucrările comisiei au fost prezenţi 24 deputaţi din totalul de 25 membri ai comisiei.

În raport de obiectul şi conţinutul său,  proiectul de lege face parte din categoria legilor ordinare.

               PREŞEDINTE,                                         SECRETAR,

        Prof. univ. dr. Ion NEAGU                       Carmen DUMITRIU

consilier

Dumitra Diaconu

